Številka: 35409-75/2024-2570-11

Datum: 4. 7. 2024

Ministrstvo za okolje, podnebje in energijo izdaja na podlagi četrtega odstavka 128. člena Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE in 95/23 – ZIUOPZP) v povezavi s 101a. členom Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O) o obveznosti izvedbe celovite presoje vplivov na okolje za Občinski podrobni prostorski načrt za območje JES 22 – Bolnica vzhod, pripravljavcu plana, Občini Jesenice, Cesta železarjev 6, 4270 Jesenice, naslednje

MNENJE

1. V postopku priprave Občinskega podrobnega prostorskega načrta za območje JES 22 – Bolnica vzhod je treba izvesti celovito presojo vplivov na okolje.
2. V tem postopku ni bilo stroškov.

Obrazložitev

Pripravljavec plana, Občina Jesenice, Cesta železarjev 6, 4270 Jesenice, je na Ministrstvo za okolje, podnebje in energijo (v nadaljnjem besedilu ministrstvo) posredoval vlogo, št. 3500-3/2024, z dne 21. 5. 2024, prejeto 21. 5. 2024, za izdajo mnenja po 128. členu Zakona o urejanju prostora (ZUreP-3) o obveznosti izvedbe celovite presoje vplivov na okolje za Občinski podrobni prostorski načrt za območje JES 22 – Bolnica vzhod (v nadaljnjem besedilu OPPN).

Vlogi je bilo priloženo naslednje gradivo:

- Projektna naloga za pripravo Občinskega podrobnega prostorskega načrta za območje JES 22 – Bolnica vzhod (št. 3500-3/2024, z dne 12. 4. 2024);

- Prostorsko programska preveritev umestitve regijske bolnišnice na območju občine Jesenice (Atelje Prizma d.o.o.).

Ministrstvo je v postopku, skladno z Uredbo o merilih za ocenjevanje verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09; v nadaljnjem besedilu Uredba o merilih) pridobilo mnenja nosilcev urejanja prostora, ki sodelujejo pri celoviti presoji vplivov na okolje, in sicer:

- mnenje Zavoda RS za varstvo narave, št. 3563-0229/2024-2, z dne 31. 5. 2024, prejeto 31. 5. 2024;

- mnenje Ministrstva za kulturo, št. 35012-59/2024-3340-4, z dne 13. 6. 2024, prejeto 17. 6. 2024;

- mnenje Ministrstva za zdravje s prilogo št. 2940-09/1649-24/NP-5007494, z dne 4. 6. 2024, prejeto 7. 6. 2024;

- mnenje Direkcije RS za vode, št. 35021-14/2024-2, z dne 18. 6. 2024, prejeto 20. 6. 2024.

Po 128. členu Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE in 95/23 – ZIUOPZP; v nadaljnjem besedilu ZUreP-3), občina v postopku priprave OPPN prosi ministrstvo, pristojno za celovito presojo vplivov na okolje, za mnenje o obveznosti izvedbe celovite presoje vplivov na okolje, če presodi, da se z OPPN načrtuje prostorske ureditve, ki niso bile celovito presojane že pri pripravi OPN, in gre za take ureditve, ki bi bile poseg v okolje, za katerega je treba izvesti presojo vplivov na okolje, v skladu s predpisi, ki urejajo varstvo okolja, ali za ureditve, za katere je zahtevana presoja sprejemljivosti na varovana območja, ali za ureditve, ki bi lahko pomembneje vplivale na okolje. Skladno s petim odstavkom 128. člena ZUreP-3, ministrstvo, pristojno za celovito presojo vplivov na okolje, v 30 dneh po prejetju zaprosila, obvesti občino o obveznosti izvedbe celovite presoje vplivov na okolje.

Ministrstvo je gradivo preučilo in ugotovilo, da OPPN obsega enoto urejanja prostora JES 22, ki zajema zemljišča s parcelnimi št. 110, 111, 112, 113, 114, 115/3, 115/5, 115/6, 115/7, 115/8, 115/9, 115/10 in 103/9, vse k.o. Jesenice. Območje meri približno 6.650 m2 in je namenjeno centralnim dejavnostim (oskrbnim, storitvenim in družbenim dejavnostim ter bivanju) – CD. OPPN meji na severu in jugu na območje stanovanj, na vzhodu na vodotok Jesenica ter na območji stanovanj in doma starostnikov, na zahodu pa na območje centralnih dejavnosti v enoti urejanja prostora JES 21 z obstoječimi stavbami Splošne bolnišnice Jesenice. Na območju OPPN se načrtuje gradnja stavb, etažnosti K+P+4 (19.704 m2 bruto tlorisne površine), za širitev dejavnosti obstoječe bolnišnice, ki naj bi dosegla status regijske bolnišnice s kapaciteto 600 postelj. Željeno število postelj je možno doseči le na način, da se gradnja novih bolnišničnih stavb, poleg načrtovanega OPPN v enoti JES 22, izvede tudi na območju obstoječe bolnišnice, v severnem in zahodnem delu enote JES 21. Načrtovana gradnja v enoti JES 1 tako skupaj z novo načrtovano stavbo v prostorski enoti JES 22 predstavlja kumulativni poseg v okolje po Uredbi o posegih v okolje, za katere je treba izvesti presojo vplivov na okolje (Uradni list RS, št. 51/14, 57/15, 26/17, 105/20 in 44/22 – ZVO-2; v nadaljevanju PVO uredbe), ki kumulativni poseg opredeljuje kot »poseg v okolje, ki je sestavljen iz dveh ali več posegov v okolje iste vrste, ki so med seboj funkcionalno in ekonomsko povezani; posegi v okolje so funkcionalno povezani, če se meje posegov v okolje dotikajo, prekrivajo ali so v neposredni bližini, zlasti če so del iste industrijske, obrtne, trgovske, poslovne cone, logističnega centra ali drugega zaokroženega urbanističnega projekta ali če eden od posegov v okolje omogoča dejavnost, ki je vzrok ali pogoj oziroma podpora izvedbi ali obratovanju drugega posega v okolje, ali so posegi v okolje povezani s skupnimi tehnološkimi procesi; posegi v okolje so ekonomsko povezani, če je njihov nosilec ista oseba ali več oseb, ki so medsebojno povezane kot povezane družbe v skladu s predpisi, ki urejajo gospodarske družbe«. Iz predložene dokumentacije je namreč razvidno, da se v enoti urejanja prostora JES 21 načrtuje rušitev dveh obstoječih stavb na zahodni strani območja, namesto njih pa se zgradi novo stavbo etažnosti K+P+4 (bruto tlorisne površine 12.330 m2), severno od obstoječe osrednje stavbe bolnice pa se prizidata še dve stavbi etažnosti K+P+4 (skupaj 15.324 m2 bruto tlorisne površine). Na območju JES 21 in JES 22 je tako predvidena gradnja stavb s skupno bruto tlorisno površino približno 47.000 m2. Območje je komunalno opremljeno.

Na podlagi predloženega gradiva ministrstvo meni, da se z OPPN načrtujejo posegi, za katere je ob upoštevanju površine načrtovanega posega ob dejstvu, da gre za kumulativni poseg, treba izvesti presojo vplivov na okolje v skladu z 89. členom Zakona o varstvu okolje (Uradni list RS, št. 44/22, 18/23 – ZDU-1O, 78/23 – ZUNPEOVE in 23/24; v nadaljevanju ZVO-2) in PVO uredbo. Podlago omenjenem zaključku predstavlja točka G.II.1 priloge 1 PVO uredbe, ki obvezno presojo vplivov na okolje predpisuje za primere gradnje stavbe, ki presega bruto tlorisno površino 30.000 m2 ali višino 70 m. Pri tem je ministrstvo upoštevalo tudi drugi odstavek 3. a člena PVO uredbe, ki določa, da se presoja vplivov na okolje izvede tudi za poseg, ki sam po sebi ne doseže praga, ki je za to vrsto posega določen v prilogi 1 te uredbe, če skupaj z drugimi nameravanimi ali že izvedenimi posegi v okolje, za katere presoja vplivov na okolje še ni bila izvedena, tvori kumulativni poseg v okolje po tej uredbi.

Zavod RS za varstvo narave (v nadaljevanju ZRSVN) je v mnenju, št. 3563-0229/2024-2, z dne 31. 5. 2024, prejetem 31. 5. 2024 ugotovil, da OPPN in območje njegovega daljinskega vpliva ležita izven posebnega varstvenega območja (območja Natura 2000) in zavarovanega območja. ZRSVN zato meni, da za OPPN ni treba izvesti presoje sprejemljivosti na varovana območja narave, kot to določa 101. a člen Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O; v nadaljevanju ZON).

Ministrstvo je v postopku preučilo tudi obstoj drugih okoljskih razlogov za uvedbo celovite presoje vplivov na okolje in v skladu s 3. členom Uredbe o merilih prejelo mnenje Zavoda RS za varstvo narave, mnenje Ministrstva za zdravje, ki je posredovalo mnenje Nacionalnega inštituta za zdravje, okolje in hrano (v nadaljevanju NLZOH), mnenje Ministrstva za kulturo in mnenje Direkcije RS za vode, ki so priložena temu mnenju.

Ministrstvo je po pregledu gradiva in mnenj, na podlagi meril iz 2. člena Uredbe o merilih, ki se nanašajo na značilnosti plana, značilnosti vplivov ter pomen in ranljivost območij, ki bodo verjetno prizadeta, ugotovilo naslednje:

- Z OPPN se načrtuje širitev prostorov obstoječe bolnišnice s pripadajočo gospodarsko javno infrastrukturo.

- Območje je namenjeno centralnim dejavnostim (CD), namenska raba prostora se ne spreminja.

- Na podlagi javno dostopnih podatkov (vir: ARSO, Atlas okolja) OPPN ne sega na območja naravnih vrednot ali območja, pomembna za biotsko raznovrstnost, zato ministrstvo ocenjuje, da pomembnejših vplivov na naravne vrednote in biotsko raznovrstnost ni pričakovati.

- OPPN ne posega na območja, ki so po namenski rabi prostora kmetijska zemljišča in gozd, zato vplivov na ta območja ne bo.

- Na podlagi javno dostopnih podatkov (vir: Ministrstvo za kulturo, GisKD pregledovalnik) območje OPPN leži v bližini spomenika Jesenice – Lokacija cerkve sv. Barbare (EID 1-05360) in meji na njegovo vplivno območje, kar je v mnenju, št. 35012-59/2024-3340-4, z dne 16. 3. 2024, ugotovilo tudi Ministrstvo za kulturo. Vplivno območje je poraslo z visokim drevjem, zato Ministrstvo za kulturo meni, da izvedba OPPN ne bo pomembno vplivala na navedeno enoto kulturne dediščine. Ker se z OPPN načrtuje poseg v okolje, zaradi katerega je treba izvesti presojo vplivov na okolje, Ministrstvo za kulturo meni, da je treba v postopku celovite presoje vplivov na okolje preveriti vplive na arheološke ostaline, s čimer se strinja tudi ministrstvo.

- Na podlagi javno dostopnih podatkov (vir: Direkcija RS za vode, Atlas voda) OPPN ne sega na vodovarstveno območje, na vzhodu pa meji na vodotok Jesenica in je deloma poplavno in erozijsko ogroženo, obstaja tudi majhna verjetnost pojavljanja zemeljskih plazov. Navedeno je v mnenju št. 35021-14/2024-2, z dne 18. 6. 2024 ugotovila tudi Direkcija RS za vode, ki navaja, da del območja sega na območje razredov preostale, majhne in srednje poplavne nevarnosti ter se delno nahaja na območju geološko pogojene ogroženosti, pretežno majhne stopnje. Ne glede na navedeno Direkcija RS za vode meni, da izvedba OPPN ne bo pomembno vplivala na okolje s stališča varovanja vodnega režima in stanja voda.

Iz Uredbe o pogojih in omejitvah za izvajanje posegov v prostor na območjih, ogroženih zaradi poplav in z njimi povezane erozije celinskih voda in morja (Uradni list RS, št. 89/08 in 49/20) so na poplavnih območjih prepovedane vse dejavnosti, ki zaradi stalnega ali občasnega zadrževanja večjega števila ljudi lahko škodljivo vplivajo na njihovo zdravje (med drugimi tudi bolnišnice), zato ministrstvo ocenjuje, da je treba, ne glede na mnenje Direkcije RS za vode, v okoljskem poročilu oceniti vplive in podati tudi natančnejše ugotovitve glede poplavne nevarnosti in erozijske ogroženosti ter oceniti vplive zaradi odtoka padavinske vode z urbanih površin in zalednih voda ter kumulativne vplive.

- Ministrstvo za zdravje je v postopku posredovalo mnenje NLZOH, št. 2940-09/1649-24/NP-5007494, z dne 4. 6. 2024, s katerim soglaša. NLZOH je v mnenju ugotovil, da OPPN ne sega na vodovarstveno območje in ne ustvarja novih konfliktnih območij s sosednjimi dejavnostmi, zato ne bo pomembneje vplival na okolje in zdravje ljudi. Ne glede na navedeno ministrstvo ugotavlja, da OPPN leži v neposredni bližini stanovanjskih stavb, vzgojno-izobraževalnih ustanov in stavb za bivanje posebnih družbenih skupin (dom upokojencev), zaradi česar bodo lahko nastali vplivi OPPN na okolico (večja prometna obremenitev, večje število helikopterskih prevozov) pa tudi na zdravje in počutje ljudi, ki se bodo na območju zadrževali, zato meni da je treba izvesti celovito presojo vplivov na okolje.

- Zaradi lege OPPN na območju prepleta različnih dejavnosti in zaradi povečanja kapacitete obstoječe bolnišnice lahko nastanejo kumulativni vplivi na okolje, zlasti povečanje prometnih obremenitev na območju ter posledično povečanje hrupa in onesnaženosti zraka, povečanje porabe pitne vode in nastanka komunalnih odpadnih voda. Zaradi intenziviranja izrabe prostora in pozidanosti območja se bo povečal tudi odtok padavinske vode z urbanih površin.

Ministrstvo na podlagi gradiva, prejetih mnenj, javno dostopnih podatkov, lastnih ugotovitev in meril iz 2. člena Uredbe o merilih meni, da zaradi izvedbe OPPN obstaja verjetnost nastanka pomembnejših vplivov na okolje in zdravje ljudi, arheološke ostaline in vode ter kumulativnih vplivov.

V skladu z zgoraj navedenim je ministrstvo ugotovilo, da je za OPPN treba izvesti celovito presojo vplivov na okolje po določilih 128. člena ZUreP-3. Presoje sprejemljivosti vplivov izvedbe plana na varovana območja narave po 101. členu ZON ni treba izvesti.

Pripravila:

Mojca Lenardič dr. Tanja Pucelj Vidović

Podsekretarka Vodja Sektorja za okoljske presoje

Priloge:

- mnenje Zavoda RS za varstvo narave, št. 3563-0229/2024-2, z dne 31. 5. 2024

- mnenje Ministrstva za kulturo, št. 35012-59/2024-3340-4, z dne 13. 6. 2024

- mnenje Ministrstva za zdravje s prilogo št. 2940-09/1649-24/NP-5007494, z dne 4. 6. 2024

- mnenje Direkcije RS za vode, št. 35021-14/2024-2, z dne 18. 6. 2024

Vročiti (elektronsko):

- Občina Jesenice, [obcina.jesenice@jesenice.si](mailto:obcina.jesenice@jesenice.si)

V vednost (elektronsko):

- Zavod RS za varstvo narave, OE Kranj, [zrsvn.oekr@zrsvn.si](mailto:zrsvn.oekr@zrsvn.si)

- Ministrstvo za zdravje, Direktorat za javno zdravje, [gp.mz@gov.si](mailto:gp.mz@gov.si)

- Ministrstvo za kulturo, Direktorat za kulturno dediščino, [gp.mk@gov.si](mailto:gp.mk@gov.si)

- Direkcija RS za vode, Sektor območja zgornje Save, [gp.drsv-kr@gov.si](mailto:gp.drsv-kr@gov.si)